ΚΑΝΟΝΙΣΜΟΣ (ΕΚ) αριθ. 2798/1999 ΤΟΥ ΣΥΜΒΟΥΛΙΟΥ

της 17ης Δεκεμβρίου 1999

περί καθορισμού των γενικών κανόνων εισαγωγής, για την περίοδο από 1ης Ιανουαρίου μέχρι 31ης Δεκεμβρίου 2000, ελαιολάδου, καταγωγής Τυνησίας και περί καταργήσεως του κανονισμού (ΕΚ) αριθ. 906/98

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα εξής:

(1) Το άρθρο 3 του Πρωτοκόλλου αριθ. 1 της ευρωμεσογειακής συμφωνίας συνδέσεως μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Τυνησίας, αφετέρου(1), ορίζει ότι, εισπράττεται δασμός ύψους 7,81 ΕUR ανά 100 χιλιόγραμμα για κάθε περίοδο εμπορίας, κατά το χρονικό διάστημα από 1ης Ιανουαρίου 1996 μέχρι 31ης Δεκεμβρίου 1999, εντός των ορίων ποσότητας 46000 τόνων ανά περίοδο εμπορίας, κατά την εισαγωγή μη κατεργασμένου ελαιολάδου των κωδικών ΣΟ 15091010 και 1509 10 90, παραγομένου πλήρως στην Τυνησία και μεταφερομένου απευθείας από τη χώρα αυτή στην Κοινότητα·

(2) δυνάμει της συμφωνίας υπό μορφήν ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Τυνησίας, όσον αφορά το καθεστώς εισαγωγής στην Κοινότητα ελαιολάδου, καταγωγής Τυνησίας(2), το καθεστώς αυτό παρατείνεται για την περίοδο από 1ης Ιανουαρίου μέχρι 31ης Δεκεμβρίου 2000·

(3) κατόπιν της συμφωνίας υπό μορφήν ανταλλαγής επιστολών, θα πρέπει να τροποποιηθεί αναλόγως το καθεστώς εισαγωγής ελαιολάδου, καταγωγής Τυνησίας, στην Κοινότητα, δια θεσπίσεως νέων γενικών κανόνων και καταργήσεως του κανονισμού (ΕΚ) αριθ. 906/98(3), ο οποίος ισχύει για την εισαγωγή ελαιολάδου, καταγωγής Τυνησίας, μέχρι τέλους του έτους 1999·

(4) τα απαιτούμενα μέτρα για την εφαρμογή του παρόντος κανονισμού θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(4),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Επιτροπή ανοίγει και διαχειρίζεται τη δασμολογική ποσόστωση, εντός των ορίων της οποίας καταβάλλεται δασμός 7,81 ΕUR ανά 100 χλιόγραμμα, για την εισαγωγή 46000 τόνων μη κατεργασμένου ελαιολάδου των κωδικών ΣΟ 15091010 και 1509 10 90, παραγομένου πλήρως στην Τυνησία και μεταφερομένου απ' ευθείας από τη χώρα αυτή στην Κοινότητα, η οποία προβλέπεται στη συμφωνία υπό μορφήν ανταλλαγής επιστολών μεταξύ της Ευρωπαϊκής Κοινότητας, αφενός, και της Δημοκρατίας της Τυνησίας, αφετέρου, περί καθεστώτος εισαγωγής στην Κοινότητα ελαιολάδου, καταγωγής Τυνησίας.

Άρθρο 2

1. Η Επιτροπή επικουρείται από την Επιτροπή Διαχείρισης Λιπαρών Ουσιών, η οποία έχει συσταθεί με το άρθρο 37 του κανονισμού αριθ. 136/66/ΕΟΚ(5).

2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ.

Η περίοδος που προβλέπεται στο άρθρο 4, παράγραφος 3 της απόφασης 1999/468/ΕΚ, καθορίζεται σε ένα μήνα.

Άρθρο 3

Το ειδικό καθεστώς εισαγωγής ελαιολάδου, καταγωγής Τυνησίας, που προβλέπει ο παρών κανονισμός, ισχύει για την περίοδο από 1ης Ιανουαρίου μέχρι 31ης Δεκεμβρίου 2000.

Άρθρο 4

Ο κανονισμός (ΕΚ) αριθ. 906/98 καταργείται.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Δεκεμβρίου 1999.

Για το Συμβούλιο

Ο Πρόεδρος

K. HEMILÄ

(1) ΕΕ L 97 της 30.3.1998, σ. 1.

(2) Βλέπε σελίδα 107 της παρούσας Επίσημης Εφημερίδας.

(3) ΕΕ L 128 της 30.4.1998, σ. 20.

(4) ΕΕ L 184 της 17.7.1999, σ. 23.

(5) ΕΕ L 172 της 30.9.1966, σ. 3025. Κανονισμός ο οποίος τροποποιήθηκε τελευταία με τον κανονισμό (ΕΚ) αριθ. 1368/98 (ΕΕ L 210 της 28ης Ιουλίου 1998, σ. 32).